P r e d k l a d a c i a   s p r á v a

Návrh zákona sa predkladá na základe dohody ministra obrany Slovenskej republiky a ria-diteľa Slovenskej informačnej služby v súlade s uznesením Bezpečnostnej rady Slovenskej republiky č. 17 z  28. októbra 2003 a uznesením Bezpečnostnej rady Slovenskej republiky č. 74 z 12. apríla 2005.
Predkladaný návrh obsahuje spoločné riešenie legislatívneho problému právnej úpravy postavenia a úloh Vojenského spravodajstva a Slovenskej informačnej služby.
Návrh zákona transparentne upravuje pôsobnosť a úlohy spravodajských služieb Slovenskej republiky pri výkone spravodajskej činnosti s cieľom zachovať mier a bezpečnosť štátu, najmä brániť jeho zvrchovanosť, územnú celistvosť, nedotknuteľnosť hraníc a demokratický poriadok, chrániť život, zdravie a bezpečnosť osôb, základné práva a slobody, majetok a životné prostredie a plniť záväzky vyplývajúce z členstva Slovenskej republiky v organizácii vzájomnej kolektívnej bezpečnosti, záväzky z medzinárodných zmlúv o spoločnej obrane proti napadnutiu a z ďalších medzinárodných zmlúv, ktorými je Slovenská republika viazaná. Predkladaný návrh zákona reaguje na potrebu zvýšenia podielu spravodajských služieb v boji s organizovaným zločinom a inými sociálno-patologickými javmi, ktoré môžu vážnym spôsobom ohroziť alebo narušiť vnútornú a von-kajšiu bezpečnosť štátu. V tejto súvislosti je taktiež nevyhnutné, aby nová právna úprava zabezpečovala účinné nástroje spravodajského pôsobenia na úseku boja s medzinárodným terorizmom. Záväzky vyplývajúce z euroatlantického integračného procesu vyžadujú posilnenie spravodajského zabezpečenia a podpory ozbrojených síl Slovenskej republiky na úseku obrany Slovenskej republiky.   
Na základe skúseností vyplývajúcich z uplatňovania doterajšieho kontrolného mechanizmu voči spravodajským službám, ktorý vykazuje určité nedostatky, sa tiež navrhuje vytvoriť nový systém kontroly činnosti spravodajských služieb tak, aby bol súčasne v plnom rozsahu kompatibilný s kontrolnými mechanizmami uplatňovanými na tomto úseku v štátoch Severoatlantickej aliancie.
Návrh zákona bol predložený na pripomienkové konanie 40 pripomienkujúcim subjektom. Prehľad pripomienok je uvedený vo vyhodnotení pripomienkového konania. 
Bezpečnostná rada Slovenskej republiky prerokovala návrh zákona na svojom rokovaní 12. apríla 2005. K návrhu zákona neboli vznesené žiadne pripomienky. Bezpečnostná rada Slovenskej republiky odporučila vláde Slovenskej republiky schváliť predmetný návrh zákona po jeho prerokovaní v Legislatívnej rade vlády Slovenskej republiky.
Legislatívna rada vlády Slovenskej republiky prerokovala návrh zákona 31. mája 2005 a odporučila vláde Slovenskej republiky schváliť návrh zákona po zapracovaní uplatnených pripomienok. Pripomienky Legislatívnej rady vlády Slovenskej republiky sú zapracované do nového znenia návrhu zákona.
Návrh zákona je v súlade s Ústavou Slovenskej republiky, ústavnými zákonmi, zákonmi a ostatnými všeobecne záväznými právnymi predpismi, ako aj s medzinárodnými zmluvami, ktorými je Slovenská republika viazaná.
Návrh zákona nezakladá zvýšené nároky na štátny rozpočet Slovenskej republiky, na rozpočty vyšších územných celkov a rozpočty obcí, nemá vplyv na hospodárenie verejnoprávnych inštitúcií, podnikateľské prostredie, nezakladá zvýšené nároky na pracovné sily a nevyvoláva žiadne environmentálne vplyvy. 

Vyhlásenie o bezrozpornosti

Návrh zákona o Slovenskej informačnej službe, Vojenskom obrannom spravodajstve a Vojenskej spravodajskej službe a o zmene a doplnení niektorých zákonov (zákon o spravodajských službách) sa predkladá na rokovanie vlády Slovenskej republiky bez rozporov.